b'\n_START_ARTICLE_\nHannelore K\xc3\xa4\xc3\xa4ramees\n_START_PARAGRAPH_\nHannelore K\xc3\xa4\xc3\xa4ramees (ka Hannelore Pihlak; s\xc3\xbcndinud 12. aprillil 1979 K\xc3\xa4rdlas) on eesti sisearhitekt._NEWLINE_1985\xe2\x80\x931997 \xc3\xb5ppis K\xc3\xa4\xc3\xa4ramees T\xc3\xbcri G\xc3\xbcmnaasiumis, 1997\xe2\x80\x932001 Eesti Kunstiakadeemia arhitektuuriteaduskonnas sisearhitektuuri erialal. Diplomit\xc3\xb6\xc3\xb6ks koostas ta Tartu \xc3\x9clikooli T\xc3\xbcri kolled\xc5\xbei projekti._NEWLINE_2001\xe2\x80\x932004 t\xc3\xb6\xc3\xb6tas ta sisearhitektuurib\xc3\xbcroos Boom.ee (hilisem Uddu), 2004. aastast on sisearhitekt b\xc3\xbcroos Agabus, Endj\xc3\xa4rv & Truverk Arhitektid (n\xc3\xbc\xc3\xbcdne Arhitekt11 O\xc3\x9c, kasutab ka kaubam\xc3\xa4rki Architect 11). Ta on olnud seotud ehitusfirmaga K\xc3\xa4\xc3\xa4rapoisid Toimetavad O\xc3\x9c._NEWLINE_Auhinnatud moodulmaja Passion House M1 kujundust kommenteeris K\xc3\xa4\xc3\xa4ramees: "Oleme modernset elukeskkonda kavandades v\xc3\xa4ikese maja iga ruutsentimeetrit arvestanud, et luua mugav, funktsionaalne ruum, mida saab vastavalt vajadusele erinevalt kasutada." Maja mitmed ruumid ja sisustuselemendid kujundati multifunktsionaalsena, mustvalge interj\xc3\xb6\xc3\xb6ri punased detailid aga viitavad funktsionaalsusele (nt uste puhul avanemissuunale)._NEWLINE_Kreutzwaldi 9 kortermaja kohta on Hannelore K\xc3\xa4\xc3\xa4ramees \xc3\xb6elnud: "Siselahenduses saime inspiratsiooni 1920\xe2\x80\x9330. aastatel Eestis t\xc3\xb5usuteel olnud rahvuslikust kultuurist. Sel ajal aktiveerusid lisaks majanduslikule \xc3\xb5itsengule ja rahvuslikele liikumistele ka kirjandus- ja kunstielu. Nendest kahest l\xc3\xa4htusime ka siseviimistluse loomisel."_NEWLINE_Enda s\xc3\xb5nul l\xc3\xa4htub K\xc3\xa4\xc3\xa4ramees t\xc3\xb6\xc3\xb6s "ennek\xc3\xb5ike inimesest, tema vajadustest ja emotsioonidest". "Kui tellija soov on t\xc3\xb5esti p\xc3\xb6\xc3\xb6rane, siis saab seda anal\xc3\xbc\xc3\xbcsida nii maja funktsionaalsest aspektist kui ka tellija vajadustest l\xc3\xa4htuvalt. Juhust, kus klient j\xc3\xa4\xc3\xa4b endale l\xc3\xb5puni kindlaks, polegi olnud. Oleme alati suutnud muuta liiga lennukad ideed natuke funktsionaalsemaks ning toimivaks." Lemmikinterj\xc3\xb6\xc3\xb6ride kohta on ta \xc3\xb6elnud: "Mina vajan valgust ja \xc3\xb5hku. Ma ei tunne end h\xc3\xa4sti ruumis, kus on palju asju ja materjale. Meeldib n\xc3\xa4iteks modernse ja ausa interj\xc3\xb6\xc3\xb6riga Okupatsioonide muuseumi kohvik, kus on alati hea korraks maha istuda."_NEWLINE_Hannelore K\xc3\xa4\xc3\xa4ramees on Eesti Sisearhitektide Liidu ja Hiiu Purjelaevaseltsi liige. Vabal ajal tegeleb ta purjetamisega. Ta on ka koostanud tr\xc3\xbckise "Eesti Kuldsete Retriiverite T\xc3\xb5u\xc3\xbchingu inforaamat" (2005).'